Ды ўсё ж, як вызначэнне курсу карабля не можа вырашацца калегіяльна, а мусіць быць прэрагатывай капітана каманды, так і тэатральныя варункі патрабуюць наяўнасці моцнага і крэатыўнага лідэра, які будзе клапаціцца не толькі пра запаўняльнасць глядзельнай залы, што забяспечыць яму выкананне плана платных паслуг, але і пра творчы рост калектыву, яго прысутнасць на плаву ў сцэнічным асяродку. У мінулыя сезоны ператварэнне лідэраў-рэжысёраў у буйных флагманаў айчынных нацыянальных тэатраў прыцягнула да сябе жывы, непадробны інтарэс. Цяпер жа рэжысёрскія ракіроўкі аказаліся нібыта па-за ўвагай тэатральных аналітыкаў. І гэта тычыцца не толькі замены Наталлі Башавай у Рэспубліканскім тэатры юнага гледача Уладзімірам Савіцкім. Думаецца, падставы для пільнай увагі дасць і Віктар Чэпелеў, што ў бягучым сезоне заняў пасаду дырэктара-мастацкага кіраўніка Гомельскага абласнога драматычнага тэатра. У Гомельскім маладзёжным тэатры яго змяніў Юрый Вута, які, у сваю чаргу, вызваліў месца для Венедыкта Расстрыжэнкава ў Мінскім абласным драматычным тэатры ў Маладзечне...